**Løsninger til kapitel 4 Den offentlige sektor**

**4.1**

Skatter og afgifter er i procent af BNP sammenlagt højest i lande som Danmark, Sverige og Frankrig og lavest I USA. I førstnævnte lande er befolkningens velfærdsudgifter (til hospitaler, sundhed, skoler, uddannelser mv.) i meget høj grad finansieret af skatter og afgifter, mens man fx i USA i højere grad har forsikringsbaserede disse ydelser. Lægges disse forsikringsydelser til skatterne vil forskellen mellem landene ikke være så stor.

**4.2**

Arbejdsløshed:

Lavere skatter kan føre til større rådighedsbeløb hos borgerne og dermed større forbrug, hvilket vil give øget efterspørgsel efter arbejdskraft og dermed mindre arbejdsløshed.

Betalingsbalance:

Det forøgede forbrug øger efterspørgslen efter udenlandske varer, hvorved betalingsbalancen forringes.

Statsgæld:

Det lavere skatteprovenu medfører behov for øget statslån, hvorved statsgælden forøges. Større statsgæld er ensbetydende med udstedelse af flere statsobligationer, hvorved renten stiger.

Konkurrenceevne:

Den forøgede efterspørgsel og lavere arbejdsløshed kan føre til højere lønninger og omkostninger i øvrigt for virksomhederne, hvilket igen kan føre til højere priser og dermed lavere konkurrenceevne.

Forklaring på forskellen i beskatningen i Danmark og Tyskland:

I Tyskland finansieres en væsentlig del af sygehusudgifterne gennem bidrag fra arbejdstagere og arbejdsgivere.

**4.3**

Lavere selskabsskatter kan være tænkt som en motivation for at udenlandske virksomheder vil investere i danske arbejdspladser, og at danske virksomheder i øvrigt vil have mulighed for at øge deres konkurrenceevne. Effekten skal dog ses i relation til niveauet for andre landes selskabsskatter.

**4.4**

En fordel vil være, at virksomheder og borgere ikke fraflytter lande med høje skatte- og afgiftsniveauer til lande med lave skatte- og afgiftsniveauer – og dermed påvirker aktivitetsniveauet negativt i lande med høje skatte- og afgifter. En ulempe kan være, at nogle lande (i forhold til andre), der har et behov for en fremgang ved at kunne sænke skatte- og afgifterne, nu ikke har denne mulighed mere.

**4.5**

1. Ønske om at skabe større efterspørgsel, forbrug og forbedre beskæftigelsen.
2. Forudsat at s=0,2 og m=0,3 vil udgiftsforøgelsen på 50 mia. kr. være på 100 mia. kr. (50/0,2+0,5)
3. Forudsætningerne for størrelserne af *s* og *m* kan diskuteres i forhold til virksomhedernes og forbrugernes forventninger til fremtiden. Har man dårlige forventninger til fremtiden vil opsparingen måske værre større end antaget, hvormed effekten af statens øgede udgifter bliver mindre. Har man store forventninger til fremtiden, vil importen måske blive forøget, hvilket vil påvirke effekten negativt.

**4.6**

a)  
Blandt lande med høj statsgæld er Grækenland og Italien. Omvendt har fx Danmark og Sverige lave statsgæld. Årsagerne er bl.a. landenes førte finanspolitikker, der i Grækenland og Italien har været ekspansive og mere kontraktive i Danmark og Sverige.

b)  
Permanent høj vækst i økonomien:

Hvis en høj statsgæld bliver anvendt til vækstbaserede aktiviteter, behøver den høje statsgæld ikke at have negative effekter. Gælden er blevet i så fald blevet brugt til effektivisering af samfundet. Og det har givet vækst i samfundet.

Permanent lav vækst i økonomien:

Hvis gælden bliver ”spist” op ved fx blot at ansætte flere i det offentlige uden tanker for at aktiviteterne skal give et afkast i form af fx effektiviseringer, så vil en høj statsgæld være uheldig. Man vil have svært ved at tilbagebetalen den.

c)

Der bliver udstedt flere statsobligationer, hvilket betyder at udbuddet måske bliver større end efterspørgslen, hvorved renten på gælden stiger.

**4.7**

Brug til disse spørgsmål figur 4 Virkninger af en ekspansiv og en kontraktiv finanspolitik i lærebogen side 111 samt figur 4.10 Statsfinansernes langsigtede virkninger på økonomien side 121 i lærebogen.

**4.8**

Årsager til, at staten frasælger sine selskaber helt eller delvist:

Staten opnår en hurtig indtægt, hvilket kan ses som gavnligt for statsfinanserne (se figur 4.10). Derudover kan politisk/ideologiske overvejelser spille ind (at staten ikke skal drive virksomheder).

Betydning for statsfinanserne:

På kort sigt gavnligt, se ovenfor. På længere sigt kan salgene tænkes at være genstand for mistede indtægter. Dertil kommer, at man måske ikke vil have samme mulighed for kontrol.

Betydning for beskæftigelsen i Danmark:

Køberne har ikke nødvendigvis de samme samfundsrelaterede hensyn at tage som staten har. Køberne kan ud fra deres forretningsmodeller nogle gange have en fordel ved helt eller delvist at sælge virksomhederne videre, eller måske nedlægge dem. I så fald vil det gå ud over beskæftigelsen i Danmark. I andre tilfælde kan køberne se fordele i at udvikle virksomhederne og dermed skabe nye arbejdspladser.

**4.9**

Samfundsøkonomiske virkninger:

Udgifterne til folkepension og andre overførsler forøges. I takt med, at flere bliver ældre vil behovet for pleje, sygebehandling mv. blive større.

Alt andet lige vil kasseoverskuddet blive mindre. De kortsigtede og langsigtede virkninger på samfundsøkonomien kan udledes af Figur 4.10 i lærebogen. Hvis man vil undgå disse negative konsekvenser for samfundsøkonomien, må man fortage justeringer i statens indtægter gennem højere skatter for den del af befolkningen, der indgår i arbejdsstyrken. Eller man må nedjustere udgifterne til de ældre.

Demografiske udfordringer:

Det kan i et vist omfang ske gennem ændringer af aldersgrænserne for folkepension, efterløn og andre tilbagetrædelsesordninger.

**4.10**

Brug fig. 4 i diskussionen. Overvej forskellige offentlige udgifter med ekspansiv karakter for beskæftigelsen. Tag stilling til den kortsigtede (udgifter fører til låntagning) og langsigtede virkning (den bedre beskæftigelse vil føre til højere skatteprovenue). Den Sorte Hest er dog den økonomiske udvikling i udlandet og dermed eksportmulighederne.